정조 12년 · 목
應敎鄭萬始校理李百亨趙鎮宅副校理吳泰賢修撰金履翼副修撰金熙采宋祥濂等聯箚敎曰有下問事陳箚館官一幷入侍仍召見于誠正閣命讀奏箚子萬始展箚欲讀予曰應敎只書謹悉末及拜箚云果見草本乎萬始曰路上霋見矣予曰然則就座首校理讀奏百亨讀奏其箚曰亂臣賊子何代無之而豈有如夏賊之窮天地亘古今極逆大憝者哉思之而膽掉心折言之而骨戰眦裂凡爲我殿下臣子者除非腸肚相速聲氣互應者孰不欲口臠其肉手磔其肢而噫彼魯春獨乃掇拾凶逆之口語肆然登徹於章奏之間假托渠身之自劾而用意叵測陰護彼賊之凶變而甘心同歸則肆市之律尙云輕矣至今假息於㠀置之中保領於覆載之間使夏賊之遺凶餘孼脈絡暗售聲息潛結如火再燃之憂若草復萠之患每切有識之竊歎矣果然金致仁事出而龍蛇終不可化魑魅終莫能逃矣噫嘻痛矣歷數終古人臣之受國恩荷主遇者未有如渠家之旣隆且深則渠亦人耳茍有毫分秉彝之天自其白首起廢之日宜思革面報效之道以少答我聖主靖世道鎭民志之德意而乃反憑藉寵靈而顯肆胷臆暗植徒黨而自作領袖凡所以凶國害公之事行之已久而無所忌憚甚至於日前筵對宿處難忘而敢售疑亂之計凶圖自呈而畢綻嘗試之跡噫嘻痛矣魯春爲夏賊而欲死致仁爲魯春而請放其心所在路人所知而敢於自明之箚乃以別有其罪全然誤記等說粧撰之眩亂之有若自前全昧及今始覺者然鳴呼人猶可欺天不可欺人猶可負國不可負也而渠乃欺天負國不少顧忌甘自歸於背君護黨之科古今天下寧有是耶眞賊自露而殿下猶欲庇覆凶蹤乍逬而殿下尙加敦勉至於今日入城之擧而其放恣無嚴尤極彰著矣如是而殿下終欲待之以舊臣而不思所以嚴加懲討則義理將日益晦亂逆終無所忌而世道永無寧靖之期矣伏願聖明淵然深思赫然夬斷領議政金致仁爲先削奪官爵門外點送斷不可已也讀訖予曰領相賓筵所奏豈其本心然哉蓋莫之爲而爲者也大抵李魯春原疏旣命還給不爲謄頒則其時諸臣理難詳知況領相以多年休退之人不與朝事無怪其不知設或略聞年久後尙患不記況全然不知者乎領相疏有天奪其魄等語故以予慰勉之意雖以過矣爲批亦非謂初無所失云爾然諒其本心實非故犯旡妄云云政道出其心事也伊日因右相不參有所酬酢則領相因其言端處發此事而亦非單擧李魯春也以尹得孚事輾轉及於魯春矣不然則揆之天理人情豈欲自陷於罔測之科甘與凶逆同歸哉執此推之所謂天奪其魄亦非過語也今以不知爲罪則領相固當甘受而至於堂箚聲罪豈不萬萬不近理不諒情乎且執跡而論猶或可也誅其心而直驅罔測之科豈成說乎予非不欲卽加處分而箚辭中凶國害公等語亦必有所指今許方寸之地者將欲詳問而處之也其各悉陳百亨曰亂臣賊子何代無之而自天地剖判以來亘古今窮凶絕悖者未有如夏賊當時廷臣雖碎首天陛卽地滅死猶不足洩冤憤之萬一而名雖用适雲之例凶種逆孼尙且生存其徒黨血脈宜亟窮覈而草草治獄一無所問渠乃自呈其惡而誅止渠身窩窟根柢尙未鉏拔凡今北面於朝廷者語到夏賊二字思之心戰言之眦裂常以爲天理昭昭終必有自綻之時迺者魯春以初攻得孚之人忽於夏賊作逆之後以前應敎遂投疏自劾反救得孚而掇拾夏賊之凶疏略無忌憚究厥心腸與夏賊一而二二而一也殿下過推好生之德自南間而移置馬房自保放而遽命酌配使之至今偃息雖極痛惋苟欲知夏賊之根柢也徒黨也則惟在一問魯春故擬待用刑之時更伸訊鞫之請豈意今日遽有金致仁之事哉致仁卽一國所謂元老也年齒也地位也受恩之厚也得君之專也果何如且於十五年休致之餘一朝畀之以鼎軸之首擧國而聽之恩山德海未足喻其萬一恩造如此際遇如此則設有素所蘊蓄之凶心固當革面改圖一心向國以圖涓埃之報乃反恣行胸臆全事偏私將至於叵測無嚴之境識者之憂歎一世之側目固已久矣殿下亦何以盡燭之乎臣等每念國事世道誠不勝憧憧於漆室之憂果於日前賓對之奏心跡綻露無餘矣伊日臣則不登筵席而但聞請釋魯春之事繼又伏見聖批及渠之疏箚其粧撰眩亂之跡有不可自掩臣等於是乎始知天理無泩而不昭著矣此豈爲人之所使而然渠若莫知然而自呈其罪也臣等箚辭中宿處難忘凶圖自呈八字竊以爲覷破其心跡矣蓋自魯春事以後夏賊之綢繆排布幾無形迹之可尋今者金致仁出而夏賊之窩窟始乃得之此豈非天理之昭著者乎臣等職在論思義切沐浴敢此相卒而仰籲矣予曰箚辭已沒斟量奏對又不擇口唯以不近似不當理之說勒加構誣玉堂事誠駭然矣只可隨問仰對何得施及怪駭說話乎領相何爲而爲夏賊窩窟乎所奏誠萬萬無據矣百亨曰臣當悉陳其所以然矣予曰雖欲白地驅人豈可得乎伊日領相所奏實是無情之事信口之言然執其跡則甚駭訝也大妄發也今若稱停文字平說罪過則夫誰曰不可予於諫臺疏此顯示嘉奬者良以此也抑有一言可以譬解者殺人者死固法也而茍非有意故犯亦有邂逅勿償命過失勿成獄之律此乃無情與有意之分也領相之奏屬之無情可乎歸之有意可乎諸玉堂之如是陳箚謂予可以允從而爲之乎否耶百亨曰沫血齊籲果以蒙允爲望矣予曰無多談也此玉堂向於講筵因文義盛言澼字之弊故予固以爲如何知其有意而發然嫌於抉摘姑不明白說破矣大抵予之委任豈有偏係而然乎予旣未敢追先烈領相亦安及前人而乃若其心則惟在於建極予與領相所常交勉者此也今因事端欲售敲撼之計者豈不非乎百亨曰金致仁之一心偏係不能仰體聖念雖極可駭何敢於聲討之時內挾敲撼之計乎予曰領相非病風表性之人則豈有明知其必陷罔測之境而故發此關係莫重之言之理乎特以夏賊及尹得孚李魯春事皆出於領相休退之時故魯春之疏謂認以反復其辭付之一笑卽此而可知其爲全不知魯春罪犯而然矣諸玉堂則果能眞知魯春之所以爲魯春乎大抵時之一字本非不好底字時義時措皆是好箇字而至於今日朝廷則忽於時字之外拈出對立之字卽賊字也逆字也立乎其朝食君食衣君衣卽所謂時人也外此而別立名目必欲角勝而戕害非逆邊而何非賊邊而何古人云今天下一君矣四海一國矣旣無之魯之鄒之道則捨是時而將何往乎是知欲與時背馳者必有別般渠輩之時故也於是乎爲逆爲賊了無忌憚騴騴入於禽獸之域可勝痛哉若於時字一毫有各立之意則雖自處以周公孔子之徒決難容貸而惟其生死向前以時爲歸則人雖曰跖之徒亦皆可以許之矣在宋則有朔蜀浙閩之標榜在我朝亦有東西老少之名目而曷嘗有時與賊時與逆之竝立而互對者乎昔在孝廟朝勳臣久執國柄至有自點之作逆故進用士流以調劑之而誅一自點外亦無以時字歸之勳臣者今日攻時之論予誠莫曉其故也爲今之計惟有痛革其弊無論某般人同歸於一時字取捨施措皆於時字中求之則庶幾悠久消融階底大道故予果起用領相委任責成領相亦以是自任者今已數年矣領相之本末長短予亦豈不知乎筵席酬酢廟堂注措惓惓於此箇道理則豈有身任其責而忽發此背馳之言同歸於亂逆之科者乎予所謂非病風喪性則決是無情之事云者豈不明白之甚乎且以常情言之擧國以聽隨事眷遇果如玉堂之言則有甚不足必欲歸於夏賊之黨乎百亨曰夏賊作逆之前官亦至吏參凶逆之漸每在於患得失之心則豈以祿位高下遽已其無厭之心乎金致仁賓筵之奏畢露其眞贜而伊後遁辭輒曰不知者其誰欺乎尤可痛也予曰眞贜果何指也百亨曰卽此筵奏眞贜斯在矣予曰決知其不然眞箇不知而發口矣百亨曰臣等所知金致仁豈有不知之理乎予曰休退之時旣不干於朝事設有朝紙之得見者何由記知於年久之後乎百亨曰雖小於此事者決無不知之理則況此事乎假事眞有所不知名曰大官諉以沐退而漫不知此等忠逆關頭者獨非罔赦之罪乎予曰領相若眞有所知而爲此則予豈必質言如是乎入侍玉堂中吳泰賢參伊日次對想必傳說於僚員矣領相之言果可謂之有心乎泰賢曰筵席之上無難發口決非無心矣履翼曰設令在前則容或不知及其欲請疏放而入來也豈不有揣摩經營乎百亨曰無所經營遽然發口斷無是理矣鎭宅曰無論知不知以李魯春姓名三字遽然擧議於疏放者其心太無嚴矣熙采祥濂曰臣等所陳實是公議矣予曰予於丙申有先攻其黨之逆之敎矣君論領相事業卽聲討趙時偉之逆也在玉堂道理固宜先討時偉之逆而今乃岓岓於領相乎百亨曰金致仁事事在目下故不容緩聲而俄承講筵文義之敎又承此敎實愧忱誠之未字然臣豈拘於色目有所先後於懲討之大義乎予曰領相之見嫉於人不一其端而輒以偏係爲咎則今此乖當之聲討予安得無疑於挾憾乎履翼鎮宅等曰臣等之一辭請討豈皆扶憾之言乎予曰李魯春事根因蓋自癸卯朝參日尹得孚筵奏而發矣得孚斥人之朋友師生間事自以爲敦人倫云爾則應知君臣之倫豈眞甘爲夏賊之黨與而夏賊之重通得孚亦豈眞有愛於得孚而然哉特以得孚之不用於時故耳夏賊六日疏中時之一字已兆七月之凶逆則魯春敢於夏賊作逆之後掇拾其口氣此豈但右袒夏賊而止哉精神所注只在於下款一時字予所痛惡而深誅者此也至於得孚則臺望受點後忽斥義理主人之徐判府此雖可痛而謂之夏賊之同情則恐未必然矣且甲辰之冬任事之人不善周旋欲速不達而魯春之事出爲及至乙巳春斗恭之出而脈絡根抵槪可知矣今欲勒加極罪於大臣是果何心乎若以予爲有一毫疑貳於領相而故爲此慰藉之言不幾近於吳翼煥疏中好惡欠誠之說乎二年廊廟耿耿於打破攻時字之圈套而今反陷於坑穽不但爲領相不幸之事予亦恐爲欠誠之口實此眞傷痛者也賓筵信口之言蓋由於情志密勿無言不到之致而末梢收拾如是難處以是罪領相亦云足矣百亨曰殿下苟欲打破積弊一心平蕩則雖非金致仁一人豈無可以任事者乎予曰玉堂第思之今日朝廷果有勝於領相者乎予非私好而然也苟有罪也雖百領相當以其罪罪之天下亦豈患無人乎但領相今日之事萬萬無罪予所以曉諭者至此而終未解惑耶百亨曰辭敎之懇惻臣豈不仰體而每於治逆義理或歸於寬縱故亂賊之接跡未必不由於是似此下敎狀望還收焉履翼曰以其際遇之密勿有此至重之負犯尤極痛惋而聖意靳允至此臣等之惑滋甚矣予曰玉堂終不解惑則雖謂予惑於領相亦不辭耳半日酬酢徒歸屑越此非說去說來之事堂箚雖曰體重大臣所當敬禮取舍輕重玉堂亦應知之矣謂王言不信則予固無奈而如以予言爲可信則此箚還爲持去而政院書頒之箚槪亦爲持去可也百亨曰有玉堂之後豈有陳箚討逆而還爲持去之倒乎殿下雖以堂箚與大臣有所輕重爲敎金致仁所負犯乃是逆臣則何可以大臣待之乎予曰此言尤可駭也予欲從容洞諭使諸玉堂自悟而終不承命處分亦何難乎登筵諸人中果無欲爲持去之人乎百亨等曰臣等雖被重罪不可還爲持去矣予曰當一竝竄配斯速退出可也百亨旣退承旨洪仁浩曰玉堂聯箚實是公議而前席奏對辭嚴義正過加摧折罰又過中伏望亟命收還焉敎以推考仍命先退萬始曰臣雖未參拜箚所懷則一般矣敎以遞差命書玉堂竄配傳敎承旨曺允大曰諸玉堂處分萬萬過中臣不敢承寫矣予曰然則何不於賓筵顧詢時有所奏而今始乃爾耶允大曰伊日則旣無兩司而玉堂亦無一言故臣則認以承旨首發之無例矣敎曰堂箚此何擧也此非乘機下石因事逞毒乎筵敎不啻千言萬語如許爭抗之習如許駭悖之擧前所未有予豈以不近理之說顧護領相乎似此樂禍之人不可以玉堂待之館箚諸臣爲先北道竄配原箚已焚之矣仍命諸玉堂今日內越送京幾境又敎以當駭承旨遞差○左承旨趙▣德同副承旨南鶴聞啓言臣等卽伏見傳敎下者有陳箚諸玉堂竄配之命此何等過重之擧也惟彼魯春卽夏賊後一夏賊而金致仁身爲首相肆然請宥渠若有一分秉彝之心豈敢爲此諸玉堂箚請其罪辭巖義正可奬而不可罪也威怒遽加竄謫四出臣等竊不勝慨歎之至伏乞特寢成命焉敎曰焉敢若此原啓留中更毋敢煩陳○承旨洪仁浩上疏略曰今日玉堂箚擧卽秉彝之所同得前席迭陳辭巖義正所宜劃卽允從而摧折之擧又何過中耶臣雖迫於巖命不得不逬出而顧臣區區之忱與罪遞之僚官無異玆敢忙陳短章徑出禁扄亟治臣溺職之罪爲臣於治疏將書之際又伏見司謁持玉堂箚本纔入院門而燒火前後臺閣疏啓或有付丙之擧而莫非臣等一未積誠孚格之致臣等之罪固已雖贖而惟彼金致仁罔赦之罪已著之跡卽國人之齊憤公法之難容則雖欲典保其可得乎亟加三思收還諸玉堂竄配之命仍卽允其所請俾公法行而與憤洩焉敎以原疏還給牌招入直○承旨趙▣德南鶴聞聯疏略曰人彝日斁天綱漸弛凶逆如魯春者尙今偃息是失刑之大者身爲大官不念隄防之莫巖無難請赦眼有國法焉敢乃爾灜館諸臣之聯箚請罪尙云晩矣何遽摧折若是之甚入侍僚員或被罪遞職或陳疏徑出臣等處義實無異同忙投短章徑出禁扁亟治臣等之罪以肅朝綱命原疏還給牌招入直○禁府以李百亨明川府趙鎮宅吉州牧吳泰賢端川府金履翼利城縣金熙采北靑府宋祥濂洪原縣竄配啓